Bileog Achoimre Feidhmiúcháin

Measúnú Tionchair ar na bearta a bhaineann leis an Margadh Aonair Eorpach le haghaidh cumarsáide leictreonaí agus le haghaidh Mór‑roinn Chomhnasctha a bhaint amach.

A. AN GÁ LE BEART

Cén fáth? Cad í an fhadhb a bhfuiltear ag díriú uirthi?

Tá an tAontas ilroinnte i margaí náisiúnta ar leithligh agus, dá bhrí sin, níl fíorMhargadh Aonair le haghaidh seirbhísí cumarsáide leictreonaí aici. Cuirtear rialacha an AE chun feidhme ar bhealaí éagsúla, rud a fhágann go mbíonn bacainní roimh theacht isteach agus gur deacair agus gur costasach ag oibreoirí seirbhísí trasteorann a sholáthar. Tá ilroinnt sna rialacha ríthábhachtacha uile atá sonrach ó thaobh earnála: údarú oibriú faoi rialacha comhsheasmhacha, rochtain ar phríomh‑ionchuir le haghaidh gnó fhosaithe nó shoghluaiste, rialacha maidir le cosaint úsáideoirí deiridh; ar na comharthaí sóirt móra tá costais gan údar ar chumarsáid trasteorann laistigh den Aontas. Ní bhaineann an ilroinnt leis an earnáil sin amháin; tá tionchar aige ar thionscail eile amhail soláthróirí iompair agus seirbhísí trasteorann (tráchtáil, turasóireacht, seirbhísí airgeadais). Ní féidir le hoibreoirí Eorpacha go leor sochair a bhaint as barainneachtaí scála agus deiseanna nua fáis. Níor rug siad go hiomlán ar na deiseanna a chuireann an t‑idirlíon ar fáil. San am céanna, fágtar rogha níos lú ag tomhaltóirí, agus seirbhísí cáilíochta nach bhfuil chomh nuálach sin, agus bíonn siad ag íoc praghais ard i gcónaí nuair a chuireann siad glaonna thar theorainneacha nó nuair a úsáideann siad cumarsáid sonraí agus nuair a dhéanann siad guthghlao agus iad ag taisteal san Aontas.

Cad leis a bhfuiltear ag súil ón tionscnamh seo?

Is é is cuspóir don tionscnamh go mbeifear in ann Margadh Aonair Eorpach le haghaidh cumarsáide leictreonaí a chríochnú. Má chuirtear deireadh le bacainní roimh an Margadh Aonair a sainaithníodh trí dhíriú ar na cineálacha éagsúla ilroinnte a bhfuil aithne orthu in aon tionscnamh amháin, cothófar iomaíocht níos mó agus beifear in ann nuálaíocht a dhéanamh i seirbhísí nua agus i ríomhchláir nua. Le Margadh Aonair cruthófar deiseanna do ghnólachtaí oibriú ar scála níos mó, rud a chuideoidh le hoibreoirí Eorpacha éirí ina ngníomhaithe domhanda níos iomaíche agus a mheallfaidh iontrálaithe nua sa mhargadh.

Cad é an breisluach le bearta ar leibhéal an AE?

Tá gá le bearta ar leibhéal an AE chun dul i ngleic leis an ilroinnt atá ann faoi láthair trí aghaidh a thabhairt ar scrogaill agus trí é a chur ar chumas leas a bhaint as comhsheasmhacht rialála agus ionchur coiteann chun seirbhísí a sholáthar ar bhonn uile‑Eorpach. Lena chois sin, dá ndéanfaí bearta ar leibhéal an AE, thiocfadh laghdú ar an ualach riaracháin agus rialála agus bheadh ardleibhéal comhsheasmhach cosanta ann do thomhaltóirí, rud a chothódh muinín agus iontaoibh agus rogha níos leithne d'úsáideoirí.

B. RÉITIGH

Cad iad na roghanna beartais reachtacha agus neamhreachtacha a rinneadh a mheas? An bhfuil rogha tosaíochta ann nó nach bhfuil? Cén fáth?

Tá Rogha 1 dírithe ar chríochnú an Mhargaidh Aonair a chothú le comhordú rialála. Dírítear léi ar na fadhbanna a sainaithníodh agus úsáid á baint as moltaí (Airteagal CFAE 292 agus Airteagal 19 den Chreat‑treoir) agus as an athbhreithniú dá bhforáiltear ar eilimintí an chreata rialála do sheirbhísí agus do líonraí cumarsáide leictreonaí e.g. an Treoir maidir le Seirbhís Uilíoch in 2014 agus an Rialachán Fánaíochta in 2016. Is éard atá i Rogha 2, rogha na tosaíochta, sraith beart comhtháite reachtach spriocdhírithe le haghaidh Margadh Aonair iomlán a bhunú do sheirbhísí cumarsáide leictreonaí arna tacú le comhordú feabhsaithe an AE (trí údarú aonair ón AE do sholáthraithe Eorpacha cumarsáide leictreonaí agus trí sholáthar seirbhísí ar bhonn rialacha comhchuibhithe maidir le cosaint tomhaltóirí, réitigh rialála, rochtain ar ionchuir choiteanna amhail speictream, línte ar léas agus sruth giotán agus spás aonair tomhaltóirí nach mbeidh muirir fánaíochta agus trasteorann mar bhac ann agus ina mbeidh rochtain ráthaithe ar an Idirlíon oscailte). Cuireann an rogha seo leis an gcreat rialála atá ann faoi láthair agus chaomhnófaí léi a phríomhghnéithe (e.g. anailís ar an margadh, ceannasacht a aimsiú agus réitigh ex ante a fhorchur le hiomaíocht éifeachtach a áirithiú) agus laghdófaí léi de réir a chéile brú rialála sa chás inar léir go bhfuil margaí iomaíoch, agus tá sé de chuspóir aici comhsheasmhacht rialála níos mó a bhaint amach, go háirithe i gcás cuideachtaí a oibríonn i mbreis agus aon Bhallstát amháin agus, san am céanna, buntáistí mór‑roinn idirnasctha a fháil do na húsáideoirí. Is ionann Rogha 3 agus rogha 2 maidir le bearta ach tá sí éagsúil ó thaobh struchtúir rialála de. Faoin rogha seo, bhunófaí rialtóir aonair a mbeadh sé de chúram aige seirbhísí uile‑Eorpacha a chur chun feidhme agus a fhorfheidhmiú, lena n‑áirítear i réimse an speictrim, nuair is iomchuí i gcomhar le rialtóirí náisiúnta.

Cé atá i bhfách cén rogha?

Táthar ar aon intinn den chuid is mó go bhfuil gá práinneach le hilroinnt an Mhargaidh Aonair do sheirbhísí cumarsáide leictreonaí a shárú. Mar sin féin, tá tuairimí éagsúla ann faoi conas is fearr an méid sin a chur i gcrích, i bhfianaise leasa grúpaí éagsúla geallsealbhóirí. Áitíonn geallsealbhóirí áirithe (go háirithe oibreoirí atá ann faoi láthair) gur cheart athruithe forleathana a dhéanamh, lena n‑áirítear níos mó comhsheasmhachta sna nósanna imeachta rialála, sna líonraí fosaithe agus soghluaiste araon, níos mó intuarthachta agus níos mó leanúnachais, chomh maith le dírialáil níos suntasaí. Chuir roinnt oibreoirí a n‑imní in iúl maidir le tionchar gnéithe áirithe de na dtograí seo, go háirithe maidir le glaonna fánaíochta agus idirnáisiúnta, ar a n-ioncam. Áitíonn deighleoga eile den tionscal (lena n‑áirítear cuardaitheoirí rochtana) gur cheart cur chun feidhme níos fearr agus comhsheasmhacht níos fearr a bheith ann agus táirgí rochtana 'fíorúla' á soláthar. Tá na hoibreoirí teileachumarsáide uile ar aon intinn go bhfuil gá ann comhordú beartas speictrim chun níos mó speictrim a shaoradh do sheirbhís leathanbhanda i dtimpeallacht rialála lena gcuirtear cobhsaíocht agus infheistíochtaí chun cinn. Áitíonn eagraíochtaí tomhaltóirí gur cheart deireadh a chur le costais shaorga (e.g. ar fhánaíocht) a bhíonn ann do thomhaltóirí aon uair a úsáideann siad seirbhísí agus iad ag dul thar theorainneacha. Tá cuid mhór soláthróirí seirbhíse (seirbhísí iompair, loingseoireachta, lóistíochta) ag áiteamh gur fearr deireadh a chur le muirir fánaíochta chun samhlacha gnó nuálacha a fhorbairt. Lena chois sin, tá siad leagtha amach ar dheireadh a chur le hidirdhealú a thagann as seirbhísí a chosc agus a thachtadh. Leagann úsáideoirí tionscail, FBManna chomh maith le fiontair mhóra, lena n‑áirítear fiontraithe gréasáin agus gnólachtaí nuathionscanta, béim ar a thábhachtaí atá rochtain ar lúdracht ardcháilíochta don iomaíochas, rud a d’fhágfadh gurbh fhéidir leo leas a bhaint as sochair na néalríomhaireachta agus as feidhmchláir seirbhísí cumarsáide den chineál meaisín le meaisín. Tá méadú ar an imní atá á cur in iúl maidir le heaspa cumhdaigh leathanbhanda agus cúngach sna líonraí teileafón soghluaiste. Le linn díospóireachta beartais a bhí ar siúl sa Chomhairle Iompair, Teileachumarsáide agus Fuinnimh an 6 Meitheamh 2013 thacaigh roinnt mhaith Toscaireachtaí leis an gcuspóir go gcríochnófar an Margaidh Aonair do Chuideachtaí Teileachumarsáide, agus leagadh béim ar, iomaíocht bhríomhar a áirithiú, inter alia, ar rogha níos leithne do thomhaltóirí a chur chun cinn, ar díriú ar neodracht idirlín, ar dhul i ngleic le fánaíocht ar bhealach comhréireach, ar chomhsheasmhacht rialála níos nó a áirithiú, ar arbatráiste rialála a sheachaint agus ar chomhordú níos dlúithe ó thaobh cur chuige de maidir le speictream náisiúnta a áirithiú. Chuir líon mór toscaireachtaí a n–imní in iúl maidir le beartais a lárú trí rialaitheoir aonair Eorpach agus/nó trí údarú lárnach agus sannú speictrim lárnach ón AE. Bhí trí chruinniú ag Parlaimint na hEorpa cheana chun na moltaí atá le cur chun tosaigh a phlé. Leag na Feisirí Eorpacha go háirithe béim ar an ngá, mar chuid de bhunú fíorMhargaidh Aonair do sheirbhísí cumarsáide leictreonaí, atá le deireadh a chur le fánaíocht, le rialacha soiléire dochta a thabhairt isteach maidir le neodracht idirlín agus le hardleibhéal cosanta do thomhaltóirí a áirithiú. Leag Feisirí Eorpacha béim freisin ar an ngá atá ann bheith réadúil agus tograí nua a mheasúnú i bhfianaise ionchas agus srianta ama.

C. Tionchair rogha na tosaíochta

Cad iad sochair rogha na tosaíochta (más ann dóibh, murab ann, cad iad na príomhshochair)?

Meastar an phríomhthairbhe dhíreach ó Mhargadh Aonair do sheirbhísí cumarsáide leictreonaí a bheith isteach is amach le EUR 110 billiún in aghaidh na bliana. Lena chois sin, táthar ag súil go mbeidh na billiún de ghnóthachain ionchasacha mar éifeacht iarmhartach ar earnálacha eile. Is é an tairbhe a bheadh le rogha na tosaíochta, i dtaca leis na roghanna eile, go gcuirfeadh sí leis an reachtaíocht agus leis an rialachas atá ann cheana agus go bhfuil sí dírithe ar ghnéithe ríthábhachtacha de na fadhbanna a sainaithníodh a bheith le hilroinnt, gan lárú míchuí a bheith léi agus gur cur chuige í, dá bhrí sin, atá réalaíoch maidir leis na tairbhí sin a bhaint amach níos gasta agus níos cinnte ná na roghanna eile. Is freagra pragmatach rogha na tosaíochta ar fhadhbanna ar gá dul i ngleic leo, go háirithe fadhbanna a bhaineann le speictream, agus d’áiritheofaí léi infhaighteacht thráthúil chun nach mbeadh cúngú ann agus chun nach gclisfeadh ar na líonraí. Ar an gcéad dul síos, is cinnte go mbainfeadh earnálacha a bhfuil baint dhíreach acu leis an Margadh Aonair, amhail monarú trealaimh do chuideachtaí teileachumarsáide, forbróirí feidhmchlár agus tionscal inneachair láithreach tairbhe as an margadh Eorpach do chuideachtaí teileachumarsáide a bheith níos dinimicí. Ar an dara dul síos, bhainfeadh earnálacha amhail tionscal na mótarfheithiclí, earnáil na lóistíochta nó earnáil an fhuinnimh tairbhe as lúdracht fheabhsaithe sa Mhargadh Aonair agus as gnóthachain táirgiúlachta trí e.g. feidhmchláir néalríomhaireachta uileláithreacha, oibiachtaí cónasctha agus deiseanna maidir le soláthar seirbhíse comhtháite do chodanna éagsúla na cuideachta. Ar an tríú dul síos, is cosúil go mbainfeadh údaráis riaracháin phoiblí agus seirbhísí ginearálta amhail earnáil na sláinte freisin tairbhe as infhaighteacht níos leithne ríomhsheirbhísí rialtais agus sláinte. Thiocfadh le ríomhsheirbhísí sláinte go háirithe cúram ar cháilíocht níos airde a sheachadadh ar chostais i bhfad níos ísle. Ar deireadh, bhainfeadh tomhaltóirí Eorpacha tairbhe as rogha níos leithne, as níos mó nuálaíochta agus as cáilíocht níos airde. Le rogha na tosaíochta is féidir an cuspóir inmhianaithe a bhaint amach gan ualaigh riaracháin nua a chruthú.

Cad iad costais rogha na tosaíochta (más ann dóibh; murab ann, cad iad na príomhchostais)?

Leis an gcóras rialála simplithe atá beartaithe ní thabhófaí costais rialála ná riaracháin ar chuideachtaí; a mhalairt ar fad: laghdófaí na costais sin. D'fheadfadh sé go dtiocfadh laghdú ar shruth ioncaim oibreoirí de thoradh beart áirithe. Dá soláthrófaí glaonna fánaíochta agus glaonna laistigh den AE ar leibhéal na rátaí intíre, meastar gur EUR 1.650 milliún an caillteanas bliantúil ioncaim a bheadh ann de dheasca caillte ioncaim fánaíochta agus gur EUR 700 milliún an laghdú ar an ioncam atá nasctha le glaonna idirnáisiúnta sa chás is measa is féidir a shamhlú (i.e. i gcás nach gcuirtear éifeachtaí praghasleastachais nó critéir úsáide réasúnaí i gcás fánaíochta san áireamh). Chaillfí cuid d’ioncaim oibreoirí ar aon nós, go háirithe de thoradh rialála fánaíochta (lena gceanglaítear nach mbeidh mórán de dhifear idir fánaíocht náisiúnta agus idirnáisiúnta faoi 2016) agus de thoradh borradh a bheith faoin iomaíocht chomh maith le hathrú teicneolaíoch (mar shampla, Prótacal Idirlín don Ghuthú). Ar an taobh eile, leis an gcreat nua beifear in ann leas a bhaint as foinsí nua ioncaim, beidh cúinsí níos fearr ann maidir le speictream a úsáid agus beifear in ann barainneachtaí scála a shaothrú.

Cén difear a dhéanfar do ghnólachtaí, do FBManna agus do mhicrifhiontair?

Le rogha na tosaíochta – trí dheireadh a chur lei na bacainní ar an lúdracht sin – cuirtear le táirgiúlacht agus cuirtear deiseanna nua gnó ar fail do chách. Faoi na rialacha nua beidh sé níos éasca do sholáthraithe seirbhísí gréasáin an cháilíocht lúdrachta iomchuí a oireann do na seirbhísí a sholáthraítear a cheannach, agus tiocfaidh feabhas ar cháilíocht fhoriomlán na rochtana ar an idirlíon sa Eoraip, rud a fhónfaidh do sholáthraithe agus d’úsáideoirí uile na seirbhísí atá bunaithe ar an idirlíon.

An mbeidh tionchar suntasach ar bhuiséid náisiúnta agus ar údaráis riaracháin náisiúnta?

Dá roghnófaí Rialachán mar ionstraim reachtach ní chiallódh sé sin go mbeadh aon chostais trasuímh ná cur chun feidhme ar údaráis phoiblí. Maidir le riarthóirí, is lena leas i gcoitinne a bheadh tionchar fadtéarmach na mbeart atá beartaithe freisin ó mhéadódh ioncam níos airde as speictream ioncam cánach le himeacht ama. Os a choinne sin, d’fhéadfadh sé go mbeadh easpaí ann mura gcloífí leis an gcleachtas is fearr. Ní dócha go mbeidh acmhainní breise a dhíth comhordú rialála a fheabhsú idir údaráis.

An mbeidh tionchair shuntasacha eile ann?

Tá Margadh Aonair don chumarsáid leictreonach mar thaca ag an Margadh Aonair don ábhar digiteach agus dá thoradh sin beidh éifeachtaí dearfacha iarmhartacha ann don gheilleagar digiteach lasmuigh den réimse sin.

D. Obair leantach

Cathain a dhéanfar athbhreithniú ar an mbeartas?

Déanfaidh an Coimisiún meastóireacht, tar éis ceithre bliana, ar thionchar na mbeart atá beartaithe, d'fhonn coigeartuithe iomchui a mholadh, más gá.